Randers: En 20-årig mand mistede søndag morgen en del tusinde kroner, efter at han havde sat sig ind i en pirattaxa i Storegade.

Den unge mand havde været på en våd bytur, da han kl. 6.00 ved busterminalen blev kontaktet af tre mænd i en bil, der spurgte, om de skulle køre ham hjem. Det sagde den 20-årig ja tak til og satte sig ind på forsædet.

Første stop var en tankstation i Assentoft, hvor mændene bad den 20-årige om at betale for benzin.

Mens han tastede sin pinkode ind, stod mændene lige bag ham. Kort efter satte mændene af ham på en p-plads, steg ud og lagde armene omkring den 20-årige, hvilket fik ham til at føle sig utryg og gå fra stedet.

Da han kom hjem, opdagede han, at hans pung var væk, og at der var hævet en del tusinde kroner på hans kort.